Fredag blev en hund skambidt så voldsomt af to rottweilere, at den måtte aflives. 

En hund af racen airedaleterrier blev fredag overfaldt og skambidt så voldsomt af to rottweilere, at den måtte aflives. Det skriver NORDJYSKE. Overfaldet skete på Ribevej i Aalborg Øst. Hunden, der hed Hannibal, fik sit forben totalt knust og blev aflivet efter overfaldet. De to rottweilere var i snor og trak afsted med ejeren, da de pludselig gik amok på Hannibal. Efter overfaldet aftalte Boligselskabet Hasseris Gruppen med ejeren af de to rottweilere, at hun skulle fraflytte sin lejlighed med det samme. Lokalpolitiet i Aalborg Øst efterforsker sagen, og skal beslutte, om de to rottweilere skal aflives efter angrebet. Det er ikke mere end et par uger siden, at en lille hund af racen poomeranian blev bidt ihjel ved Tornhøjcentret i Aalborg Øst - også af en rottweiler.